12 Σεπτεμβρίου 2024

**ΥΠΕΘΟ και ΑΑΔΕ: Δυνατότητα πίστωσης επιστροφών και καταβολής ποσών σε IBAN εξωτερικού εντός του Ενιαίου Χώρου Πληρωμών σε Ευρώ (SEPA)**

Μια νέα υπηρεσία προς τους πολίτες προσφέρει από αύριο, 13/9/2024, η Ανεξάρτητη Αρχή Δημοσίων Εσόδων.

Πρόκειται για τη δυνατότητα δήλωσης λογαριασμού ΙΒΑΝ εξωτερικού, που τηρείται εντός του Ενιαίου Χώρου Πληρωμών σε Ευρώ (SEPA). Επίσης, στην ίδια εφαρμογή της ψηφιακής πύλης myAADE μπορεί να δηλωθεί λογαριασμός ΙΒΑΝ που τηρείται στην Ελλάδα, σε πάροχο υπηρεσιών πληρωμών που δεν έχει ενεργοποιήσει τη σύγχρονη αυτόματη επαλήθευση των δικαιούχων του λογαριασμού ΙΒΑΝ.

Υπενθυμίζεται ότι οι περισσότεροι πάροχοι υπηρεσιών πληρωμών στην Ελλάδα έχουν ενεργοποιήσει διαλειτουργικότητα αυτόματης επαλήθευσης του δικαιούχου του λογαριασμού IBAN, ώστε κατά τη δήλωση του ΙΒΑΝ να ελέγχεται εάν το πρόσωπο που δηλώνει ΙΒΑΝ είναι όντως δικαιούχος του λογαριασμού.

Οι νέες δυνατότητες επιτρέπουν την αυτοματοποιημένη πίστωση των προς επιστροφή ποσών και καταβολή ποσών από την ΑΑΔΕ στους λογαριασμούς αυτούς.

Ειδικότερα, σύμφωνα με την Α. 1138/2024 απόφαση του Υφυπουργού Εθνικής Οικονομίας και Οικονομικών Χρίστου Δήμα, τα προς επιστροφή ποσά μπορούν πλέον να πιστώνονται σε IBAN, που τηρεί ο δικαιούχος στο εξωτερικό, σε χώρες εντός του Ενιαίου Χώρου Πληρωμών σε Ευρώ (SEPA). Ο δικαιούχος πρέπει να προχωρήσει σε δήλωση/γνωστοποίηση του αριθμού λογαριασμού πληρωμών (ΙΒΑΝ), η οποία πραγματοποιείται στην ψηφιακή πύλη myAADE (myAADE.gov.gr), στη διαδρομή Μητρώο και Επικοινωνία > Δήλωση λογαριασμού ΙΒΑΝ, επέχει θέση υπεύθυνης δήλωσης και ολοκληρώνεται με την επισύναψη της Βεβαίωσης τήρησης λογαριασμού του παρόχου υπηρεσιών πληρωμών.

Η ορθότητα των στοιχείων της δήλωσης του IBAN επαληθεύεται από την αρμόδια υπηρεσία της ΑΑΔΕ (ΚΕΦΟΔΕ/ΔΟΥ) και ο φορολογούμενος ειδοποιείται ηλεκτρονικά για την αποδοχή ή την απόρριψη της δήλωσής του.

Η ίδια διαδικασία ακολουθείται σε περίπτωση αδυναμίας σύγχρονης αυτόματης επαλήθευσης του λογαριασμού ΙΒΑΝ από τον εκάστοτε πάροχο πληρωμών του εσωτερικού.

Τα κράτη που εντάσσονται στον Ενιαίο Χώρο Πληρωμών σε Ευρώ (SEPA) είναι τα κράτη μέλη της Ευρωπαϊκής Ένωσης, καθώς και ο Άγιος Μαρίνος, το Βατικανό, το Γκερνσεϊ, η Ελβετία, η Ισλανδία, το Λιχτενσταϊν, το Μονακό, η Νήσος του Μαν, η Νορβηγία και το Πριγκηπάτο της Ανδόρας.

Ο Υφυπουργός Εθνικής Οικονομίας και Οικονομικών, Χρίστος Δήμας, δήλωσε:

«Εισάγουμε μια νέα υπηρεσία με σκοπό την ακόμα καλύτερη, ποιοτικότερη και αποτελεσματικότερη εξυπηρέτηση των πολιτών, αξιοποιώντας τις νέες τεχνολογίες.

Η δυνατότητα πίστωσης επιστροφών και καταβολής ποσών σε IBAN εξωτερικού εντός του Ενιαίου Χώρου Πληρωμών σε Ευρώ (SEPA) αποτελεί ένα ακόμα βήμα απλούστευσης διαδικασιών για τους πολίτες και τις επιχειρήσεις.»

Ο Διοικητής της Ανεξάρτητης Αρχής Δημοσίων Εσόδων, Γιώργος Πιτσιλής δήλωσε:

«Η δυνατότητα δήλωσης στην ψηφιακή πύλη myAADE των IBAN λογαριασμών που τηρούνται σε χώρες του Ευρωπαϊκού Οικονομικού Χώρου είναι ένα ακόμη βήμα απλούστευσης των διαδικασιών και καλύτερης εξυπηρέτησης των φορολογουμένων. Πολύ σημαντική επίσης είναι η δυνατότητα απλουστευμένης δήλωσης λογαριασμών IBAN που τηρούνται στην Ελλάδα. Και στις δυο περιπτώσεις, διευκολύνεται κατά πολύ η υποβολή δηλώσεων και η πίστωση επιστροφών φόρου.

Στην ΑΑΔΕ εξελίσσουμε συνεχώς τις υπηρεσίες μας για να ανταποκρινόμαστε έμπρακτα στις ανάγκες των πολιτών και των επιχειρήσεων, βρίσκοντας λύσεις που βελτιώνουν την καθημερινότητά τους στις συναλλαγές τους με τη φορολογική διοίκηση».